CELEX: 
Language: lv
Date: 2021-06-23 00:00:00
Title: KOMISIJAS DELEĢĒTĀ REGULA (ES) …/.. ar ko papildina Eiropas Parlamenta un Padomes Regulu (ES) 2019/2144, nosakot detalizētus noteikumus par specifiskām testa procedūrām un tehniskajām prasībām mehānisko transportlīdzekļu tipa apstiprināšanai attiecībā uz intelektiskas ātruma pielāgošanas sistēmām un šo sistēmu kā atsevišķu tehnisko vienību tipa apstiprināšanu, un ar ko groza minētās regulas II pielikumu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Eiropas Parlamenta un Padomes Regulā (ES) 2019/2144
                  1
                ir noteikts, ka M un N kategorijas mehānisko transportlīdzekļu jauniem tipiem jābūt aprīkotiem ar intelektiskas ātruma pielāgošanas (ISA) sistēmām, sākot ar 2022. gada 6. jūliju un visiem jauniem transportlīdzekļiem – ar 2024. gada 7. jūliju.
            
            
               Uz ES ceļiem 2019. gadā bojā gāja gandrīz 23 000 cilvēku. Braukšana ar pārāk lielu vai nepiemērotu ātrumu ir galvenais drošības apdraudējums uz ceļa. Ir aplēsts, ka 10–15 % no visām avārijām un 30 % no visām avārijām ar bojā gājušajiem notikušas ātruma pārsniegšanas vai nepiemērota braukšanas ātruma izvēlēšanās rezultātā
                  2
               . Tehniskajiem risinājumiem, kas palīdz vadītājiem samazināt braukšanas ātrumu, var būt būtiska ietekme uz negadījuma iznākumu, un tie var samazināt ievainojumu pakāpi.
            
            
               Intelektiska ātruma pielāgošana (ISA) ir sistēma, ka mudina un aicina vadītāju samazināt braukšanas ātrumu, ja tas tiek pārsniegts. Sistēma darbojas kā palīgfunkcija, izmantojot akseleratora vadības ierīci vai citu īpašu, pielāgotu un efektīvu atgriezenisko informāciju, bet vadītājs vienmēr pilnībā kontrolē transportlīdzekļa braukšanas ātrumu. Tas ir efektīvs drošības pasākums, jo pat nelielam braukšanas ātruma samazinājumam ir ievērojama pozitīva ietekme uz izvairīšanos no negadījuma vai negadījuma seku mazināšanu.
            
            
               Komisija ir pilnvarota noteikt detalizētus noteikumus par specifiskām testēšanas procedūrām un tehniskām prasībām mehānisko transportlīdzekļu tipa apstiprināšanai attiecībā uz intelektiskas ātruma pielāgošanas sistēmām, kā arī šo sistēmu kā atsevišķu tehnisku vienību tipa apstiprināšanai. Šī Komisijas deleģētā regula papildina Regulu (ES) 2019/2144, nosakot attiecīgās tehniskās prasības un testēšanas procedūras.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Sagatavojot šo aktu, Komisija pienācīgi apspriedās ar dalībvalstu ekspertiem un ieinteresētajām personām. Viedokļu apmaiņa par ierosināto pieeju notika Mehānisko transportlīdzekļu darba grupas sanāksmēs, kas notika 2020. gada 8. jūlijā, 8. oktobrī, 9. novembrī (ad hoc), 16. decembrī un 2021. gada 21. aprīlī, kā arī dalībvalstu ekspertu grupas sanāksmē 2021. gada 18. janvārī un 2021. gada 20. maijā. 
            
            
               Apspriešanas procesā uzdotie jautājumi bija saistīti ar ISA kaskādes akustiskās brīdināšanas funkcijas efektivitāti (viena no četrām projektā ierosinātajām iespējām) un tās potenciālu traucēt transportlīdzekļu vadītājiem reālos braukšanas apstākļos, ISA sistēmu veiktspējas prasību līmeni, kas var būt īpaši sarežģīts attiecībā uz ISA sistēmu netiešo ātruma ierobežojumu ievērošanu, transportlīdzekļu statusu, kas aprīkoti ar ISA sistēmām, kuras ražotas pirms Regulas (ES) 2019/2144 pieņemšanas un kuras nav pilnīgi atbilstošas šīs deleģētās regulas tehniskajām prasībām.
            
            
               Komisijas deleģētās regula iespēju robežās pievēršas apspriešanā paustajām bažām, un ES dalībvalstis un ieinteresētās personas to kopumā atbalsta.
            
            
               3.DELEĢĒTĀ AKTA JURIDISKIE ASPEKTI
            
            
               Šā deleģētā akta juridiskais pamats ir Eiropas Parlamenta un Padomes Regulas (ES) 2019/2144 4. panta 6. punkts un 6. panta 6. punkts.
            
            
               ISA sistēmām ātruma pārsniegšanas gadījumā jāsniedz vadītājam atgriezeniskā informācija, kurai jābūt piemērotai un efektīvai. Ņemot vērā pašreizējo tehnoloģiju attīstību, atgriezeniskās informācijas metodikai ir vairāki tehniskie risinājumi. Tomēr ne visus var izmantot katrā mehāniskajā transportlīdzeklī (tas ir atkarīgs no motora, spēkiekārtas veida (hibrīds), pārnesumkārbas u. c. faktoriem). Tāpēc deleģētajā regulā ir paredzēts, ka transportlīdzekļu ražotāji var izvēlēties vienu no šādām četrām atgriezeniskās informācijas metodikām, ko izmanto par pamatu ISA sistēmām:
            
            
               (1)haptiskā atgriezeniskās informācijas sistēma, kuras pamatā ir pedāļa pretspēks:
            
            
               –ātruma pārsniegšanas gadījumā vadītāja pēda tiks viegli pastumta atpakaļ. Tas palīdzēs samazināt braukšanas ātrumu, un vadītājs to var atslēgt.
            
            
               (2)ātruma kontroles sistēma, kuras pamatā ir motora vadība:
            
            
               –motora jaudas automātiska samazināšana neatkarīgi no vadītāja pēdas pozīcijas uz pedāļa, kuru vadītājs var viegli atslēgt;
            
            
               (3)kaskādes veida akustisks brīdinājums:
            
            
               –1. solis — optisks signāls,
            
         
         
            
               –2. solis — pēc dažām sekundēm, ja vadītājs nereaģē, aktivizējas akustisks brīdinājums,
            
            
               –ja vadītājs ignorē šo kombinēto atgriezenisko informāciju, abi brīdinājumi pēc laika izslēgsies;
            
            
               (4)kaskādes veida vibrācijas brīdinājums:
            
            
               –1. solis — optisks signāls, 
            
            
               –2. solis — pēc dažām sekundēm, ja vadītājs nereaģē, sāks vibrēt pedālis,  
            
            
               –ja vadītājs ignorē šo kombinēto atgriezenisko informāciju, abi brīdinājumi pēc laika izslēgsies.
            
            
               Neraugoties uz funkcionālajām atšķirībām, ISA sistēmas, kuru pamatā ir kāds no minētajiem četriem risinājumiem, tiek uzskatītas par vienlīdz drošām un efektīvām. 
            
            
               Tiek lēsts, ka vienkāršā ātruma ierobežojuma informācijas sistēma (SLI, tikai vizuālais brīdinājums), kas ir šobrīd pieejamā tehnoloģija dažos mehāniskajos transportlīdzekļos, ir par 20 % neefektīvāka, jo vadītāji nepamana vizuālos brīdinājumus. Tāpēc to neuzskata par pietiekami efektīvu vai piemērotu, lai šajā regulā vienu pašu noteiktu par atgriezeniskās informācijas tehnoloģiju. 
            
            
               Savukārt ir pierādīts, ka akustiskais brīdinājums ir ļoti efektīvs vadītāja reakcijas ziņā, bet to uzskata par kaitinošu. 
            
            
               Aizkaitinājums ir svarīgs elements tehnoloģiju izvēlē. Tāpēc kaskādes veida akustiskajā brīdinājumā katrā braukšanas ātruma pārsnieguma notikumā ir kombinēts nekaitinošais, mazāk efektīvais optiskais signāls un akustiskais brīdinājums kā rezerves signāls. Lai nodrošinātu, ka brīdinājums nekļūst nevēlams, tā ilgums ir īss. Tādēļ tas ir veidots tā, lai pienācīgi mazinātu aizkaitinājumu.
            
            
               Šobrīd nav pārliecinošu pierādījumu par to, kura no četrām piedāvātajām atgriezeniskās informācijas tehnoloģijām būs ievērojami efektīvāka vai mazāk kaitinoša reālos braukšanas apstākļos ES. Visi pašlaik pieejamie un izskatītie pētījumi par efektivitāti un aizkaitinājumu, tai skaitā par brīdinājuma skaņu, atspoguļo galvenokārt laboratorijā veiktus simulācijas testus, nevis veiktspēju reālos apstākļos, jo minētās ES ISA atbilstošās sistēmas tiks uzstādītas mehāniskajos transportlīdzekļos tikai no šā brīža. 
            
            
               ISA sistēmu izmantoto dažādo metodiku efektivitāte un uzticamība ir jānovērtē, tiklīdz pietiekams skaits mehānisko transportlīdzekļu, kas aprīkoti ar šādām sistēmām, būs laisti tirgū un būs pieejami dati par pieredzi reālos apstākļos. Tāpat ir būtiski, ka, tiklīdz iespējams, tiek izvērtēta ISA sistēmu veiktspēja, pamatojoties uz šajā Komisijas deleģētajā regulā noteikto metodiku, un, ja vajadzīgs, attiecīgi tiek grozītas tehniskās prasības. Ir noteikts, ka Komisija novērtē ISA sistēmu veiktspēju līdz 2025. gada 31. decembrim (kas ir agrāk nekā Regulas (ES) 2019/2144 14. pantā paredzētā vispārējā pārskatīšana, kas jāveic līdz 2027. gada jūlijam), pamatojoties uz informāciju, ko snieguši transportlīdzekļu ražotāji un ES dalībvalstu apstiprinātājas iestādes.
            
            
               Tipa apstiprināšanas testēšanas un ISA sistēmu validācijas vajadzībām šīs regulas pielikumos ir iekļauts izsmeļošs ceļazīmju katalogs pa valstīm. 
            
            
               Šīs Komisijas deleģētās regulas noteikumus piemēros no Regulas (ES) 2019/2144 piemērošanas dienas.
            
            
               Ar šo Komisijas deleģēto regulu tiek arī grozīts Regulas (ES) 2019/2144 II pielikums, pievienojot atsauci uz regulatīvo aktu, ar kuru nosaka specifiskas prasības par intelektiskas ātruma pielāgošanas sistēmām.
            
            
               KOMISIJAS DELEĢĒTĀ REGULA (ES) …/..
            
            
               (23.6.2021),
            
            
               ar ko papildina Eiropas Parlamenta un Padomes Regulu (ES) 2019/2144, nosakot detalizētus noteikumus par specifiskām testa procedūrām un tehniskajām prasībām mehānisko transportlīdzekļu tipa apstiprināšanai attiecībā uz intelektiskas ātruma pielāgošanas sistēmām un šo sistēmu kā atsevišķu tehnisko vienību tipa apstiprināšanu, un ar ko groza minētās regulas II pielikumu
            
            
               (Dokuments attiecas uz EEZ)
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/2144 (2019. gada 27. novembris) par prasībām mehānisko transportlīdzekļu un to piekabju un šiem transportlīdzekļiem paredzētu sistēmu, sastāvdaļu un atsevišķu tehnisko vienību tipa apstiprināšanai attiecībā uz to vispārīgo drošību un transportlīdzekļa braucēju un neaizsargāto ceļu satiksmes dalībnieku aizsardzību, ar ko groza Eiropas Parlamenta un Padomes Regulu (ES) 2018/858 un atceļ Eiropas Parlamenta un Padomes Regulas (EK) Nr. 78/2009, (EK) Nr. 79/2009 un (EK) Nr. 661/2009 un Komisijas Regulas (EK) Nr. 631/2009, (ES) Nr. 406/2010, (ES) Nr. 672/2010, (ES) Nr. 1003/2010, (ES) Nr. 1005/2010, (ES) Nr. 1008/2010, (ES) Nr. 1009/2010, (ES) Nr. 19/2011, (ES) Nr. 109/2011, (ES) Nr. 458/2011, (ES) Nr. 65/2012, (ES) Nr. 130/2012, (ES) Nr. 347/2012, (ES) Nr. 351/2012, (ES) Nr. 1230/2012 un (ES) 2015/166
                  3
               , un jo īpaši tās 4. panta 6. punktu un 6. panta 6. punktu,
            
            
               tā kā:
            
            
               (1)Regulas (ES) 2019/2144 6. pantā ir noteikts, ka M un N kategorijas mehāniskie transportlīdzekļi ir jāaprīko ar noteiktām uzlabotām transportlīdzekļa sistēmām, tostarp ar intelektiskas ātruma pielāgošanas (ISA) sistēmām. Regulas (ES) 2019/2144 II pielikumā ir noteiktas pamatprasības mehānisko transportlīdzekļu tipa apstiprināšanai attiecībā uz ISA sistēmām.
            
            
               (2)Ir vajadzīgi detalizēti noteikumi par konkrētām testēšanas procedūrām un tehniskas prasības par mehānisko transportlīdzekļu tipa apstiprināšanu attiecībā uz ISA sistēmām, kā arī attiecība uz šo sistēmu kā atsevišķu tehnisku vienību tipa apstiprināšanu. 
            
            
               (3)Saskaņā ar Regulas (ES) 2019/2144 3. panta 3) punktu ISA sistēma ir sistēma, kas palīdz transportlīdzekļa vadītājam uzturēt ceļa videi piemērotu ātrumu, nodrošinot speciālu un piemērotu atgriezenisko informāciju [saiti]. Šobrīd ir vairāki tehniskie risinājumi atgriezeniskās informācijas metodikai, ko var izmantot ISA sistēmas pamatā. Tomēr ne visus šos risinājumus var izmantot katrā mehāniskajā transportlīdzeklī, jo starp transportlīdzekļiem pastāv tehnisko raksturlielumu atšķirības. Tāpēc ir jānorāda atgriezeniskās informācijas metodikas, kas ir līdzīgas drošuma un efektivitātes ziņā neatkarīgi no to funkcionālajām atšķirībām. Ir lietderīgi norādīt vairākas atgriezeniskās informācijas metodikas un ļaut ražotājiem izvēlēties par pamatu savai ISA sistēmai izmantot jebkuru no tām.
            
            
               (4)ISA sistēma var izmantot dažādas ievades metodes, piemēram, novērošana ar kameru, kartes dati un mašīnmācīšanās, tomēr par noteicošo faktoru salīdzinājumā ar citu transportlīdzeklī pieejamu informāciju vienmēr būtu jānosaka tieša skaitliska ātruma ierobežojuma ceļazīmju faktiska esība reālos apstākļos.
            
            
               (5)Lai testētu ISA sistēmu tehniskās spējas, ir jānosaka izsmeļošs katrā dalībvalstī izmantoto ceļazīmju katalogs. Kataloga datu kopums būtu jāizmanto tipa apstiprināšanas vajadzībām, neskarot piemērojamos valsts satiksmes noteikumus.
            
            
               (6)ISA sistēmas var konstatēt ar braukšanas ātrumu saistītu informāciju, kas ir neviennozīmīga trūkstošu, sabojātu, manipulētu vai citādi bojātu ceļazīmju dēļ vai kļūdaina ceļazīmju novietojuma, sliktu laikapstākļu vai nesaskaņotu, sarežģītu un netiešu ātruma ierobežojumu dēļ. Tāpēc par pamatprincipu būtu jānosaka tas, ka vadītājs vienmēr ir atbildīgs par attiecīgo satiksmes noteikumu ievērošanu un ka ISA sistēma ir tikai vadītāja palīgsistēma, kas, kad vien iespējams un vajadzīgs, vadītāju brīdina. 
            
            
               (7)Lai pieļautu inovatīvus risinājumus, ISA sistēmām noteiktajām specifiskajām testēšanas procedūrām un tehniskajām prasībām vajadzētu būt pēc iespējas tehnoloģiski neitrālām un balstītām uz veiktspēju.
            
            
               (8)ISA sistēmām noteiktajām specifiskajām testēšanas procedūrām un tehniskajām prasībām vajadzētu arī nodrošināt, ka sistēma nepārsniedz vidēja vadītāja-cilvēka spējas interpretēt un saprast attiecīgu informāciju par braukšanas ātruma ierobežojumu. ISA sistēmām nevajadzētu noteikt prasību, ka tām jābūt pašvadīšanas līmeņa spējām; tām jādarbojas tikai kā vadītāja palīgsistēmai.
            
            
               (9)Dažādu atgriezeniskās informācijas metodiku efektivitātes un ISA sistēmu vadības funkciju novērtēšana reālos braukšanas apstākļos būs iespējama tikai tad, kad tirgū būs pieejams pietiekami liels skaits mehānisko transportlīdzekļu, kas aprīkoti ar šādām sistēmām. Lai pilnībā izmantotu ISA sistēmu potenciālu, tāpat ir būtiski, ka nekavējoties tiek novērtēta ISA sistēmu veiktspēja, pamatojoties dažādām atgriezeniskās informācijas metodikām atbilstoši šai regulai, un tas jādara ne vēlāk kā 2025. gada 31. decembrī. Sagaidāms, ka attiecīgās tehnoloģijas un reālās braukšanas pieredze būs pieejama līdz 2024. gada jūlijam, kas ir krietni pirms Regulas (ES) 2019/2144 14. pantā noteiktā vispārējās pārskatīšanas datuma. Lai Komisija pēc iespējas ātrāk varētu novērtēt šajā regulā noteikto atgriezeniskās informācijas metodiku veiktspēju, ir jāpieprasa ražotājiem sniegt attiecīgo informāciju apstiprinātājai iestādei, kas piešķīrusi tipa apstiprinājumu, un jāpieprasa attiecīgajām apstiprinātājām iestādēm apkopot informāciju un iesniegt to Komisijai.
            
            
               (10)Informācijai par braukšanu reālos apstākļos, ko apkopo un iesniedz ISA sistēmu veiktspējas novērtēšanai, vajadzētu būt vispārīgai un nesasaistītai ar kādu konkrētu mehānisku transportlīdzekli vai vadītāju. Ražotāji datu vākšanai var izmantot visus pieejamos līdzekļus, piemēram, testa transportlīdzekļu parku vai brīvprātīgas vienošanās ar tiešajiem lietotājiem, ja tie nepārprotami pauduši piekrišanu atbilstoši Savienības datu aizsardzības tiesību aktiem
                  4
               . Komisijai šis process būtu jāatbalsta, vajadzības gadījumā sniedzot pamatnostādnes par datu vākšanas kārtību, to saturu, struktūru un iesniegšanas veidiem.
            
            
               (11)Lai līdz minimumam samazinātu vadītāju uzmanības novēršanu un pārslogošanu ar nepatiesiem brīdinājumiem, ko reālos apstākļos izdevušas neoptimālas sistēmas, ir jānodrošina, ka transportlīdzekļu ražotāji transportlīdzekļu parkam izmanto piemērotas tehnoloģijas un ka ražotāji vajadzības gadījumā samērīgi lielu daļu no transportlīdzekļa kalpošanas laika sniedz neierobežotu un vieglu pieeju sistēmas atjauninājumiem.
            
            
               (12)Lai nodrošinātu pienācīgu veiktspēju reālos braukšanas apstākļos, ISA sistēmās var izmantot karšu datus. Tomēr nebūtu jānosaka pienākums pieprasīt, ka karšu dati ir tik detalizēti un kvalitatīvi, ka ir iespējama pakāpeniska navigācija pa ceļa posmiem, ņemot vērā, ka būtu pietiekami iekļaut tikai apdzīvotu un neapdzīvotu apgabalu, kā arī galveno ātrgaitas ceļu un automaģistrāļu koordinātas.
            
            
               (13)Dalībvalstis tiek mudinātas veicināt ISA sistēmu labāku veiktspēju reālos braukšanas apstākļos, nodrošinot tiešo skaitlisko ātruma ierobežojuma ceļazīmju pareizu novietojumu uz ielām un ceļiem, kā arī skaidri apzīmējot visu ātruma ierobežojumu zonu, ātrgaitas ceļu un automaģistrāļu sākumu un beigas. Dažkārt ielu vai ceļu krustojumi un saplūšanas vietas nav skaidri atpazīstamas vadītājiem, un tādējādi tās ir problemātiski interpretēt ISA tehnoloģijām. Tāpēc, lai nodrošinātu to ISA sistēmu konsekventu darbību, kas uzstādītas satiksmē izmantotajiem mehāniskajiem transportlīdzekļiem Savienībā, šādās vietās ir jāizvieto tiešas skaitliskas, netiešas skaitliskas vai netiešas bezciparu ātruma ierobežojuma ceļazīmes.
            
            
               (14)Tomēr ir skaidrs, ka sistēmas, kas izmanto kameru sistēmas, globālās navigācijas satelītu sistēmas (GNSS) un jaunāko digitālo karšu kombināciju, tiek uzskatītas par modernākajām sistēmām ar vislielāko veiktspēju un uzticamību reālos apstākļos.
            
            
               (15)Regulas (ES) 2019/2144 II pielikuma tabulā, kurā ir uzskaitītas minētās regulas 4. panta 5. punktā un 5. panta 3. punktā minētās prasības, nav atsauces uz normatīvajiem aktiem par intelektiskas ātruma pielāgošanas sistēmām. Tāpēc minētajā pielikumā ir jāpievieno atsauce uz šo regulu. 
            
            
               (16)Tāpēc Regula (ES) 2019/2144 būtu attiecīgi jāgroza.
            
            
               (17)Tā kā Regula (ES) 2019/2144 ir jāpiemēro no 2022. gada 6. jūlija, arī šī regula būtu jāpiemēro no tā paša datuma.
            
         
         
            
               (18)Šīs regulas normas ir cieši saistītas, jo tās attiecas uz noteikumiem par specifiskām testēšanas procedūrām un tehniskām prasībām, ko piemēro mehānisko transportlīdzekļu tipa apstiprināšanai attiecībā uz intelektiskas ātruma pielāgošanas sistēmām un attiecība uz šo sistēmu kā atsevišķu tehnisku vienību tipa apstiprināšanu. Ņemot vērā šajā regulā paredzētos noteikumus, Regula (ES) 2019/2144 II pielikumā ir jāiekļauj atsauce uz šo regulu. Tāpēc ir lietderīgi minētos noteikumus pieņemt ar vienu deleģēto regulu,
            
            
               IR PIEŅĒMUSI ŠO REGULU.
            
            
               1. pants
            
            
               Testēšanas procedūras un tehniskās prasības, ko piemēro mehānisko transportlīdzekļu tipa apstiprināšanai attiecībā uz intelektiskas ātruma pielāgošanas sistēmām 
            
            
               Mehānisko transportlīdzekļu tipa apstiprinājumu attiecībā uz intelektiskas ātruma pielāgošanas sistēmām piešķir, ja transportlīdzeklis atbilst I pielikumā noteiktajām testēšanas procedūrām un tehniskām prasībām.
            
            
               2. pants
            
            
               Testēšanas procedūras un tehniskās prasības, ko piemēro intelektiskas ātruma pielāgošanas sistēmas kā atsevišķas tehniskas vienības tipa apstiprināšanai
            
            
               Intelektiskas ātruma pielāgošanas sistēmas kā atsevišķas tehniskas vienības tipa apstiprinājumu piešķir, ja sistēma atbilst I pielikumā noteiktajām testēšanas procedūrām un tehniskām prasībām.
            
            
               3. pants
            
            
               Ceļazīmju katalogs
            
            
               II pielikumā ir dots katrā dalībvalstī izmantoto ātruma ierobežojumu ceļazīmju saraksts, un, pamatojoties uz to, tipa apstiprinātājas iestādes un tehniskie dienesti novērtē intelektiskas ātruma pielāgošanas sistēmu veiktspēju saskaņā ar šo regulu.
            
            
               4. pants
            
            
               Informācija par intelektiskas ātruma pielāgošanas sistēmas izmantošanu
            
            
               1. Transportlīdzekļu ražotāji sniedz apstiprinātājām iestādēm, kas piešķir tipa apstiprinājumus saskaņā ar šo regulu, šādu informāciju:
            
            
               (a)attiecību starp nobraukto laiku vai attālumu, kurā intelektiskas ātruma pielāgošanas sistēmas bijušas ieslēgtas un izslēgtas;
            
            
               (b)attiecību starp nobraukto laiku vai attālumu, kurā uztvertie ātruma ierobežojumi tikuši attiecīgi ievēroti un neievēroti;
            
            
               (c)vidējo laiku, kas pagājis no intelektiskas ātruma pielāgošanas sistēmas ieslēgšanās un izslēgšanu, ko attiecīgi veicis vadītājs;
            
            
               Šā punkta a) apakšpunktā minēto informāciju attiecībā uz kaskādes veida akustiskās brīdināšanas funkciju, kaskādes veida vibrācijas brīdināšanas funkciju, haptiskās atgriezeniskās informācijas funkciju un ātruma kontroles funkciju sniedz atsevišķi.
            
            
            
               2. Apstiprinātājas iestādes apkopo saskaņā ar 1. punktu saņemto informāciju un sniedz to Komisijai 2024. gada 7. jūlijā un pēc tam divus gadus vismaz ik pēc sešiem mēnešiem.
            
         
         
            
               5. pants
            
            
               Grozījums Regulā (ES) 2019/2144
            
            
               Regulas (ES) 2019/2144 II pielikumu groza saskaņā ar šīs regulas III pielikumu.
            
            
               6. pants
            
            
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2022. gada 6. jūlija.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 23.6.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 325, 16.12.2019., 1. lpp.
               
               
                  
                     (2)
                  
                        https://ec.europa.eu/transport/road_safety/sites/roadsafety/files/pdf/2020-10-08-road_safety_thematic_report_speed.pdf
               
               
                  
                     (3)
                  
                        OV L 325, 16.12.2019., 1. lpp. 
               
               
                  
                     (4)
                  
                        Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), (
                  
                     OV L 119, 4.5.2016., 1. lpp.
                  
                  ).